Document ID: /roh_data/filtered/fineweb-2-filterrobots_roh.jsonl.gz/73627

La Partida evangelica dal Grischun sa participescha per l'emprima giada a las elecziuns per il Cussegl naziunal da quest october. La partida ha inoltrà ina glista cun tschintg persunas.
|PEV Grischun|
|Christian Thomann, Tavau|
|Leona Eckert, Igis|
|Esther Marmet, Tavau|
|Luca Francesco Bäni, Landquart|
|Yannik Wicki, Laax|
La Partida evangelica svizra vul esser da la partida quest onn en 18 chantuns cun in'atgna glista. Sco il president da la partida en Grischun e candidat Christian Thomann ha declerà, vulan els porscher a las electuras ed als electurs ina buna alternativa cun valurs cristianas.
Strategia da colliar glistas cun AdC e PVL
Sco la partida scriva vul ella collavurar cun las partidas dal center l'Allianza dal Center e la Partida verd-liberala. Raschun saja che la politica da bloccada da la dretga e la sanestra chaschunia ch'ins na chattia naginas schliaziuns pli tar temas economics, dal clima u la politica d'Europa. Er en la politica dal provediment da la vegliadetgna na vegnia la Svizra betg vinavant. Per surmuntar quest problem, sa mettan las partidas da mez ensemen e vulan far communablamain vuschs per il Cussegl naziunal.